b"\n_START_ARTICLE_\nLozeras (departamentas)\n_START_PARAGRAPH_\nLozeras (48) (pranc. La Loz\xc3\xa8re, ok. Losera) \xe2\x80\x93 Pranc\xc5\xabzijos departamentas \xc5\xa1alies pietry\xc4\x8diuose, Langedoko-Rusijono regione, pavadintas pagal to paties pavadinimo kalnus. Administracinis centras \xe2\x80\x93 Mandas (Mende). Generalin\xc4\x97s tarybos pirmininkas \xc5\xbdanas Polis Purkj\xc4\x97 (Jean-Paul Pourquier)._NEWLINE_Departamente 2 apskritys, 25 kantonai, 20 municipalini\xc5\xb3 susivienijim\xc5\xb3 ir 185 komunos. Plotas \xe2\x80\x93 5 167 km\xc2\xb2. 2005 m. \xe2\x80\x93 73 509 gyventojai, 14 gyv./km\xc2\xb2.\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789 m. gruod\xc5\xbeio 22 d. \xc4\xafstatym\xc4\x85 nuo 1790 m. kovo 4 d. kartu su kitais 82 departamentais, Langedoko provincijos \xc5\xbd\xc4\x97vodano vyskupijoje._NEWLINE_Ispanija buvo u\xc5\xbegrobusi departament\xc4\x85 1793 m., bet pranc\xc5\xabzai po trij\xc5\xb3 m\xc4\x97nesi\xc5\xb3 j\xc4\xaf susigra\xc5\xbeino. XIX a. departamentas liko labiausiai respublikoni\xc5\xa1kas.\n_START_SECTION_\nGeografija\n_START_PARAGRAPH_\nLozero departamentas ribojasi su Kantalio, Auk\xc5\xa1tutin\xc4\x97s Luaros, Arde\xc5\xa1o, Gardo ir Averono departamentais._NEWLINE_45\xc2\xa0% Lozero teritorijos, apie 232 300 ha, u\xc5\xbeima mi\xc5\xa1kai, kuri\xc5\xb3 du tre\xc4\x8ddaliai \xe2\x80\x93 spygliuo\xc4\x8diai.\n_START_SECTION_\nTurizmas\n_START_PARAGRAPH_\nDepartamente yra 138 vie\xc5\xa1bu\xc4\x8diai su 2421 kambariu, kuriuose per metus apsigyvena 240 000 turist\xc5\xb3, 96 kempingai su 5437 vietomis, kuriuose nakvojama apie 550 000 kart\xc5\xb3 per metus._NEWLINE_Vienas \xc4\xafdomiausi\xc5\xb3 objekt\xc5\xb3 \xe2\x80\x93 \xc5\xbd\xc4\x97vodano vilk\xc5\xb3 parkas, kuriame laisv\xc4\x97je gyvena daugiau, kaip 100 vilk\xc5\xb3 i\xc5\xa1 Sibiro, Mongolijos, Lenkijos, Kanados. Kituose rezervatuose auginami stumbrai, Pr\xc5\xbeevalskio arkliai._NEWLINE_Banjolio (Bagnols - les-Bains) terminiai vandenys gydo astmas, reumatus, alergijas. J\xc5\xb3 41,5\xc2\xb0 versm\xc4\x97s taip pat m\xc4\x97giamos ir turist\xc5\xb3._NEWLINE_Vienas \xc4\xafsp\xc5\xabdingiausi\xc5\xb3 geologinio turizmo objekt\xc5\xb3 \xe2\x80\x93 Nimo chaosas (Le Chaos de N\xc3\xaemes - le-Vieux) Seven\xc5\xb3 nacionaliniame parke.\n_START_SECTION_\nKalba\n_START_PARAGRAPH_\nDauguma gyventoj\xc5\xb3 kalba oksitan\xc5\xb3 kalba, priklausan\xc4\x8dia Langedoko (langues d'Oc) kalb\xc5\xb3 grupei. Paplitus literat\xc5\xabrinei pranc\xc5\xabz\xc5\xb3 kalbai \xc5\xa1i kalba vis labiau lieka tik kaimo rajon\xc5\xb3 \xc5\xa1nekam\xc4\x85ja kalba.\n_START_SECTION_\nPolitika\n_START_PARAGRAPH_\nDepartamentui Pranc\xc5\xabzijos senate atstovauja \xc5\xbdakas Blankas, Atstov\xc5\xb3 r\xc5\xabmuose \xe2\x80\x93 Fransis Sent Le\xc5\xbeeras ir Pjeras Morelis. Generalin\xc4\x99 taryb\xc4\x85 sudaro 25 nariai, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai."